b'\n_START_ARTICLE_\nMad\xc5\xbearski puli\n_START_SECTION_\nSplo\xc5\xa1ni videz\n_START_PARAGRAPH_\nPuli je najmanj\xc5\xa1i med mad\xc5\xbearskimi ov\xc4\x8darskimi psi. Na prvi pogled je podoben tibetanskemu terierju. Sicer je pomanj\xc5\xa1ana razli\xc4\x8dica mad\xc5\xbearskega komondorja. Pulijeva dlaka je \xc4\x8drna, rjasto rde\xc4\x8da, siva ali bela. Ima kvadratast in mi\xc5\xa1i\xc4\x8dast trup. Njegova glava je okrogla, \xc4\x8delo ima poudarjeno in gobec relativno kratek. O\xc4\x8di ima temno rjave, njegov pogled je izrazito \xc5\xbeivahen. Uhlje ima pove\xc5\xa1ene in na koncu zaokro\xc5\xbeene. Rep ima zavit na hrbet toliko, da je skoraj skrit. Dolga, klobu\xc4\x8devinasta, \xc4\x8dopasta dlaka pokriva celo telo.\n_START_SECTION_\nKarakteristike\n_START_PARAGRAPH_\nVi\xc5\xa1ina samcev je 39-45 cm, samic pa 36-42 cm. Te\xc5\xbea samcev 13-15 kg, samic 10-13 kg. \xc5\xbdivi povpre\xc4\x8dno 14 let. Po zna\xc4\x8daju je dinami\xc4\x8den kot ov\xc4\x8dar, ki pa \xc5\xbeivinskih in ov\xc4\x8djih \xc4\x8dred ne brani toliko, kot jih pase. V stiku z gospodarjevo dru\xc5\xbeino je \xc5\xbeivahen in zelo vdan. Ima mo\xc4\x8dan varovalni nagon, zaradi katerega postane napadalen, \xc4\x8de se kdorkoli dotakne lastnine njegovega gospodarja. Rad se potepa.\n_START_SECTION_\nNega\n_START_PARAGRAPH_\nNega njegove dlake je zelo zahtevna in zamudna. \xc4\x8ce je zanemarjen, se dlaka zlepi v dolge vozle in dobi mo\xc4\x8dan vonj.\n_START_SECTION_\nUporabnost\n_START_PARAGRAPH_\nNa Mad\xc5\xbearskem je puli zelo raz\xc5\xa1irjen in pastirji ga \xc5\xa1e vedno veliko uporabljajo. Slovi kot energi\xc4\x8den, \xc4\x8duje\xc4\x8d, neutruden in radoveden pastirski pes. Rad ima vodo, zato nekateri predvidevajo, da so ga v preteklosti verjetno uporabljali tudi pri lovu v mo\xc4\x8dvirjih.\n_START_SECTION_\nPrehrana\n_START_PARAGRAPH_\nPrehranjujemo ga z najmanj 300 g mesa na dan, poleg tega lahko tudi z ri\xc5\xbeem, kruhom in zelenjavo.'